A yet max yiontok eb Jesús,
tzakan oc Simón Pedro yintak,
yetok junxa cuywom Jesús.
A jun cuywom tuꞌ,
yojtak ba yetok cham sat sacerdote,
yuj tuꞌ xan max octok yetok Jesús bay yamakꞌil yatut cham.
Axa pax Pedro xin,
max cancan ti puerta.
Axa jun cuywom Jesús max elol bay lecancan oc Pedro tuꞌ,
cax max yalon bay ix makom ti na tuꞌ,
tol chi octek Pedro tuꞌ yetok eb.
Axa yalon ix makom tiꞌ na tuꞌ bay Pedro tuꞌ axca tiꞌ:
—Ach tiꞌ,
tekan is cuywom ach jun winak max mitxꞌlay tiꞌ,
ẍi ix bay Pedro tuꞌ.
—Cꞌamak.
Mayin is cuywomok,
ẍi,
max tzꞌak yalon bay ix.
A yet jun tiempoal tuꞌ,
tiempoal wal sic.
Yuj tuꞌ xan max yaoc eb moso cham sat sacerdote,
yetok eb taynemal templo is kꞌakꞌ yetok tzakꞌakꞌ,
max oc lecjab eb kꞌaẍnok.
Axa yoc cꞌapax lecan Pedro kꞌaẍnok yetok eb tuꞌ.
Axa cham sat sacerdote max kꞌanlen el bay Jesús axca tiꞌ:
—¿Mactak txel eb a cuywom?
¿Tzetak cuybanilej chakꞌ cuy eb?
ẍi bay.
Axa yalon Jesús bay axca tiꞌ:
—A juntzan in cuybej tiꞌ max walil xol masanil eb anima.
Masanilcꞌal tiempo chi walil yulak nail culto,
cꞌal yul is templo Dios,
cꞌal baycꞌal chi wajbaj ba eb jet israelal masanil.
Cꞌam junok tzet yetal max wal yin ewantakil.
¿Tzet xan aꞌ ayin cha kꞌanlej?
Kꞌanlej bay eb max aben walon el tuꞌ.
Yalokab eb ayach,
tzetak ẍi juntzan in cuybej tuꞌ.
Ilab tol yojtakxa eb tzetak max walilok,
ẍi Jesús bay.
Lajwicꞌal yalon juntzan tuꞌ,
cax max tzakꞌlaytok sat Jesús yuj jun nak taynem templo Dios ayicꞌ bay tuꞌ,
cax max yalon nak bay axca tiꞌ:
—¿Tzet xan caytuꞌ chot takꞌwok a ba bay cham sat sacerdote?
ẍi bay Jesús.
—Ta ay tzet yob max wal max abej,
alaꞌ tzet yetal yob max wal tuꞌ;
palta ta watxꞌcꞌal max wut kꞌanjab in ba bay,
¿tzet xan comoncꞌal chin a makꞌaꞌ?
ẍi Jesús bay.
Lajwi tu xin,
max yakꞌon Anás tuꞌ yilaytok bay Caifás,
a ton cham sat sacerdote.
Cꞌalancꞌal yuj eb nak yet max yiontok eb.
Lecancꞌal oc Pedro kꞌaẍnok ti kꞌakꞌ,
xan max yal eb bay:
—Ach tiꞌ,
tekan tol cuywom ach Jesús tuꞌ,
ẍi eb bay.
Axa yion el yin tuꞌ,
max yalon axca tiꞌ:
—Cꞌamak,
mayin is cuywomok,
ẍi,
max tzꞌak yaloni.
Lajwi tuꞌ,
ay jun is moso cham sat sacerdote,
ayto yuj ba yetok nak tzocꞌbil el txiquin yuj Pedro tuꞌ.
A nak max alon bay Pedro tuꞌ axca tiꞌ:
—Ach tiꞌ,
¿tom mayachnak max wil ecꞌ yetok Jesús bay xolak juntzan te awbejal teꞌ?
ẍi bay Pedro tuꞌ.
Max yion pax el Pedro tuꞌ yin junelxa.
Max lajwicꞌal yalon axca tuꞌ,
max okꞌaj no caẍlan.